Vnse vruntlike grot myt begeringe alles guden. Erzamen heren vnde leuen vrunde. Juwe erbarcheyt do wy to wetende, wo dat vor vns gewesen is vnses stoles medebroder Andreus Römer vnde heft vns to erkennende geuen, wo dat dar twe knechte vorstorwen syn myt iv. De quemen myt enen scepe van dem Stokholme, zeliger dechtnisse, des heft he dat hiir vor vns myt sinen rechte beholden, dat dat scip Gode vnde eme to hört vnde de twe gesellen sine wedderlegginge hadden. Vortmer so heft hiir vor vns gewest der twier gezellen moder vnde heft vns witlik gedan, wo dat se ere rechte erfname sy vnde nemant neger edder er gelik. Des so heft desse vorgescreuen Andreus vnde ere moder hir vor vns vulmechtich gemaket dessen brefwiser Lasse Jonesson dat scip vnde dat nagelaten gut antonamende vnde en to der hant to bringende liker wis ofte se dar suluen jegenwordich weren. Wer vme so bydde wy juwe erbarcheyt, dat gy wol willen to donde vnde wesen dessen vorgescreuen Lassen behulplik dat scip vnde dat vorgescreuen nagelaten gut werde geantwort. Dat wille wy gherne vordenen an enen geliken, vnde hebbet des to vns eyne gantze to vorzicht, wes dessen vorgescreuen Lassen geantwordet wert van dessen vorgescreuen gude, dat gy noch de ghene, de dat van syk antwordet nene na maninge vmme liden solen. To ener merer tuchnisse so hebben wy vnses stat ingezegel vnten vor dessen bref laten drucken. Gescreuen in den jare vnses Heren m°c(d)xxj, vp des hilghen cruses dach vor sunte Michele. Borgermestere vnde rad to Abo. Adress: Den erzamen, wysen, beschedenen mannen heren borgermesteren vnde rade to Reual, vnsen leuen vrunden, kome dusse bref.